b'\n_START_ARTICLE_\nJuankosken vaakuna\n_START_PARAGRAPH_\nJuankosken vaakuna oli Juankosken kaupungin tunnus. Sen aiheen aaltokoro viittaa koskeen ja sakarakoro liekkeineen kosken ymp\xc3\xa4rille kehittyneeseen rautateollisuuteen. Juankosken ruukki perustettiin 1746._NEWLINE_Vaakunan selitys on \xe2\x80\x9dmustassa kent\xc3\xa4ss\xc3\xa4 alainen, yl\xc3\xa4puoleltaan sakarakoroinen ja alapuoleltaan aaltokoroinen hopeahirsi; sakaroista, joita on n\xc3\xa4kyviss\xc3\xa4 kolme, nousee hopea-punainen tulenlieska.\xe2\x80\x9d Vaakunan on suunnitellut Arvi Rannanheimo, ja Juankosken kunnanvaltuusto hyv\xc3\xa4ksyi sen kokouksessaan 2. elokuuta 1957. Sis\xc3\xa4asiainministeri\xc3\xb6 vahvisti vaakunan k\xc3\xa4ytt\xc3\xb6\xc3\xb6n 10. joulukuuta samana vuonna. Vaakuna j\xc3\xa4i ep\xc3\xa4viralliseksi kotiseutuvaakunaksi, kun Juankoski liittyi Kuopioon 1. tammikuuta 2017.'